หม่อมเต่ายึกยักไม่ค้านกองทุนมั่งคั่งถ้าคลังทำดี
ประธานบอร์ด ธปท.เผย ไร้ข้อเสนอเรื่องจัดตั้งกองทุนความมั่งคั่งแห่งชาติ ยันถ้าคลังมีแนวคิดที่ดีจริง ธปท.ก็จะไม่ขัดขวาง
30 ก.ย. 2554

ประธานบอร์ด ธปท.เผย ไร้ข้อเสนอเรื่องจัดตั้งกองทุนความมั่งคั่งแห่งชาติ ยันถ้าคลังมีแนวคิดที่ดีจริง ธปท.ก็จะไม่ขัดขวาง 
ม.ร.ว.จัตุมงคล โสณกุล ประธานคณะกรรมการ (บอร์ด) ธนาคารแห่งประเทศไทย (ธปท.) เปิดเผยว่า จากการหารือกับกระทรวงการคลังเมื่อเร็วๆ นี้ ในเรื่องการจัดตั้งกองทุนความมั่งคั่งแห่งชาติ ที่กระทรวงการคลังอยากให้กันเงินทุนสำรองทางการระหว่างประเทศส่วนหนึ่งออกมาดำเนินการ ทาง ธปท.มีความเห็นว่า หากกระทรวงการคลังมีการดำเนินการที่ดี ก็จะไม่ขัดขวางที่จะให้จัดตั้งกองทุนดังกล่าว
“ธปท.จะไม่เสนอว่าควรทำหรือไม่ อย่างไร แต่ต้องการจะฟังแนวคิดจากคลังว่า ที่ต้องการจะทำนั้นมีกระบวนการในการทำอย่างไรบ้าง หากกระบวนการทำของคลังเหมาะสม ธปท.จะไม่ขัดขวาง แต่การเพื่อทำหน้าที่ของธนาคารกลางซึ่งต้องดูแลเงินของชาติ ที่ต้องมีนโยบายที่ดีในการทำงาน” ม.ร.ว.จัตุมงคล กล่าว
ประธานบอร์ด ธปท. กล่าวต่อไปว่า ธปท.มีหน้าที่ต้องรับผิดชอบดูแลเงินของชาติให้ดีที่สุดสมกับที่ประชาชนให้ความเชื่อถือ หากไม่เหมาะสมก็ต้องทักท้วง จะปล่อยไปจนเกิดความเสียหายไม่ได้
“การจะจัดตั้งกองทุนหรือไม่ ไม่ได้อยู่ที่เงิน ไม่ได้อยู่ที่ว่าจะซื้อออกไปบริหาร หรือให้ ธปท.หรือหน่วยงานที่เกี่ยวข้องช่วยกันบริหาร แต่อยู่ที่กระบวนการจัดทำว่าคลังจะทำอย่างไร ลงทุนอย่างไร ถ้ากระบวนการลงทุนดีเราก็โอเค เราเสนอว่าต้องทำอย่างนั้น อย่างนี้ ซื้อออกไปหรือไม่ เราคงไม่ทำ เพราะถึงที่สุดรัฐบาลในฐานะที่ได้รับการยอมรับมาจากการเลือกตั้งจะทำก็ทำได้อยู่แล้ว เพราะเขียนกฎหมายแก้ไขกฎหมายได้” ม.ร.ว.จัตุมงคล กล่าว
สำหรับการแก้ไขหนี้ของกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) จำนวน 1.14 ล้านล้านบาทนั้น ก็ต้องดูว่าจะหาเงินหรือหาผลตอบแทนมาชำระดอกเบี้ยพันธบัตรที่ออกไปได้อย่างไรบ้าง เพราะทุกวันนี้นำเงินทุนสำรองระหว่างประเทศ 2 แสนล้านเหรียญสหรัฐ ไปบริหารก็ได้ผลตอบแทนเพียง 0.3% ทั้งที่ต้นทุนในการออกพันธบัตรดูดซับสภาพคล่องของ ธปท.สูงถึง 3% 
ขณะที่การบริหารเงินเพื่อหาผลตอบแทนในส่วนของฝ่ายออกบัตร ธปท.ทั้งปีก็ได้เพียง 1.08 หมื่นล้านบาท ซึ่งไม่เพียงพอที่จะนำไปต้นยอดเงินต้นของหนี้กองทุนฟื้นฟูฯ อยู่แล้ว แถมยังมีภาระขาดทุนสะสมอีก ต้องดูว่าเรื่องนี้ทางกระทรวงการคลังมีความเห็นอย่างไร 
ตามหลักการแล้ว กองทุนฟื้นฟูฯ จะเป็นผู้ออกพันธบัตรและกระทรวงการคลังจะเป็นผู้ชำระดอกเบี้ย หากจะแก้ไขอย่างไรก็จะต้องกลับไปแก้ไขกฎหมาย